Hvordan genkender man stress? - Helle Gottenborg
Stressramte har brug for hjælp, men det kan være svært at karakterisere omfanget af situationen. Hvordan vurderer man, om sin kollega, ægtefælle eller en anden bekendt er ramt af stress og har brug for hjælp? Stress-symptomer indbefatter typisk adfærdsændringer og / eller fysiske tegn. Her kan du læse mere om de forskellige stresstyper og symptomerne forbundet med disse.
Skeln akut stress fra alvorlig stress
Indledningsvist er det vigtigt at forklare, at der findes forskellige typer af stress – typisk defineret som de følgende tre typer:
Akut stress er midlertidig stress, som typisk forsvinder efter kort tid, og denne stresstype karakteriseres også som travlhed. Symptomer kan være midlertidig hjertebanken, tissetrang, anspændthed og sommerfugle i maven.
Moderat stress er mere alvorligt, og disse symptomer kræver højere bevågenhed, da de kan føre til alvorlig stress, hvis man ikke passer på. De indbefatter blandt andet træthed, dårlig nattesøvn, tankemylder og indre modvilje.
Alvorlig stress kræver handling. Hvis en af dine bekendte udviser tegn på alvorlig stress, bør du hjælpe vedkommende. Symptomer kan være øget glemsomhed, høj aggressivitet, mave- og tarmproblemer, uforklarlige smerter og manglende selverkendelse.
De fleste mærker symptomerne fra den akutte stress en gang imellem. Det er bestemt ikke farligt, og der er ingen grund til at sætte ind, hvis én af dine bekendte viser tegn på akut stress. Udvikler symptomerne sig som karakteriseret af moderat stress, bør du være opmærksom på vedkommende.
Typisk vil denne stresstype gå i sig selv, men den kan i nogle tilfælde udvikle sig til alvorlig stress, hvis der ikke tages forbehold. Udviser én af dine bekendte symptomer, der kendetegnes som alvorlige stress-symptomer, bør du handle og hjælpe personen på vej til at modtage professionel hjælp. Under alle omstændigheder kan du altid hjælpe ved at turde være med på sidelinjen. Du kan være et vikarierende håb i den svære situation ved at lytte og bare være der.